text: Thomas Banke: Jeg blev siddende for partiets skyld
  27 december 2013 kl. 11.49
  Fredericias eksborgmester, Thomas Banke (V), fortæller i dag til Lokalavisen Budstikken Fredericia, at han blev siddende som borgmester, fordi han ville bevare borgmesterkæden i Venstres hænder.
  Thomas Banke er tilhænger af den nye lov, der gør det muligt at fyre borgmestre. Men han mener, at loven ville have kostet Venstre borgmesterkæden i Fredericia, da han for et år siden fik en mistillidserklæring fra et enstemmigt byråd.
  Netop ønsket om at bevare borgmesterkæden på Venstres hænder, fik ham til at fortsætte som borgmester. Det fortæller han til Lokalavisen Budstikken Fredericia.
  - Jeg har altid været tilhænger af, at byrådet skal kunne fyre borgmesteren. Det sagde jeg allerede, da jeg tiltrådte. Mit eget forløb havde helt klart været anderledes, hvis loven havde været gældende dengang. Men det havde ikke været kønnere eller mindre skadeligt - hverken for mit eller Fredericias navn, siger han til Lokalavisen Budstikken Fredericia.
  